《送子晦宰南安 其三》
宋代·林希逸

紫帽山前墨绶新，此行一喜异于人。公车荐口多诸老，便邑怡于奉二亲。

伯氏横经如共室，吾儿学制不为邻。书邮见说无三舍，细大相规莫厌贫。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。